Joshua 11 | Beibele Inthaneteng | Phetolelo ya Lefase le Lefsa
11 Ya re gateetee ge Jabini kgoši ya Hatsora a kwele tšeo, a romela molaetša go Jobaba kgoši ya Madoni+ le go kgoši ya Shimerone gotee le go kgoši ya Akashafa,+
2 le go dikgoši tšeo di bego di le ka leboa dithabeng le leganateng ka borwa bja Khinerethe*+ le tšeo di bego di le Shefela+ le mebotong ya Doro+ ka bodikela,
3 le go Bakanana+ bao ba dulago ka bohlabela le ka bodikela, le go Baamore+ le Bahethe+ le Baperetse+ le Bajebusi+ bao ba dulago dithabeng le go Bahefe+ bao ba dulago thitong ya Thaba ya Heremone+ nageng ya Mitsipa.+
4 Ka gona dikgoši tša tšwa, tšona le bahlabani ka moka ba tšona, e le batho ba bantši kudu wa lešabašaba lebopong la lewatle,+ le dipere+ tše dintši kudu gotee le dikoloi tša ntwa.
5 Ke moka dikgoši tšeo ka moka tša lakana tša tla gomme tša hloma mešaša felo gotee methopong ya meetse a Meromo gore di lwe le Baisiraele.+
6 Jehofa a re go Joshua: “O se ke wa di boifa,+ ka gobane gosasa ka nako ye, ka moka ke tla di gafela go Baisiraele gore ba di bolaye ka sehlogo. Dipere tša tšona le tla di kgaola mešifa+ gomme dikoloi tša tšona la di fiša ka mollo.”+
7 Joshua le bahlabani ka moka bao ba bego ba na le yena ba tla go di hlasela di sa itebetše kgauswi le methopo ya meetse a Meromo gomme ba di wela godimo.
8 Ke moka Jehofa a di gafela diatleng tša Baisiraele,+ ba di hlasela le go di rakediša go fihla Sidone+ le Miširefothe-maime+ le molaleng wa Mitsipa+ ka bohlabela, tšeo di nago le badudi ba bantši kudu; ba di bolaya go fihla go se mophologi wa tšona yo a šetšego.+
9 Ke moka Joshua a dira dikgoši tšeo kamoo Jehofa a mmoditšego ka gona: Dipere tša tšona a di kgaola mešifa+ gomme dikoloi tša tšona a di fiša ka mollo.+
10 Le gona, nakong yeo Joshua o ile a boa+ a thopa Hatsora;+ a bolaya kgoši ya yona ka tšhoša,+ ka gobane pele ga moo Hatsora e be e kile ya ba motse o mogolo kudu wa mebušo ye ka moka.
11 Ba bolaya bohle bao ba bego ba le go yona ka bogale bja tšhoša, ba ba fediša.+ Ga go motho le o tee yo a ilego a šala,+ gomme Joshua a fiša Hatsora ka mollo.
12 Joshua a thopa metse ka moka ya dikgoši tšeo gotee le dikgoši tša yona ka moka, a bolaya batho ba gona ka bogale bja tšhoša.+ A e fediša+ go ya kamoo Moshe mohlanka wa Jehofa a bego a laetše ka gona.+
13 Metse ka moka yeo e bego e agilwe mebotong ya yona ke yona feela yeo Baisiraele ba sego ba e fiša, ntle le gore Hatsora ke yona e nnoši yeo Joshua a e fišitšego.
14 Bana ba Isiraele ba ithopetše dithebola ka moka tša metse ye gotee le diruiwa ka moka.+ Ba bolaile feela batho ka moka ka bogale bja tšhoša go fihlela ge ba ba fedišitše.+ Ga se ba šadiša motho le ge e le ofe yo a bušago moya.+
15 Bjale ka ge Jehofa a ile a laela Moshe mohlanka wa gagwe, Moshe le yena ka mo go swanago o ile a laela Joshua+ yo le yena a ilego a dira kamoo Moshe a ilego a dira ka gona. Ga go lentšu leo a le tlogetšego mantšung ka moka ao Jehofa a bego a a laetše Moshe.+
16 Joshua a thopa naga ye ka moka, naga ya dithabeng le Negebe+ ka moka le naga ka moka ya Goshene+ le Shefela+ le Araba+ gotee le dithaba tša Isiraele le Shefela+ ya tšona,
17 go tloga ka Thaba ya Halake+ yeo e rotogelago Seire+ le go fihla ka Baali-gada+ yeo e lego molaleng wa Libanoni thitong ya Thaba ya Heremone,+ a thopa le dikgoši tša metse yeo ka moka gomme a di otla a ba a di bolaya.+
18 Joshua o tšere matšatši a mantši a elwa le dikgoši tšeo ka moka.
19 Ga go motse wo o ilego wa dira khutšo le bana ba Isiraele, ge e se Bahefe+ bao ba bego ba dula Gibeoni.+ Metse e mengwe ka moka ba e thopile ka ntwa.+
20 Ka gobane Jehofa o ile a ba lesa ba thatafiša dipelo tša bona+ gore ba lwe le Baisiraele, e le gore yena Modimo a ba fediše, a se ba gaugele+ eupša a ba fediše, go etša ge yena Jehofa a be a laetše Moshe.+
21 Le gona, ka nako yeo Joshua o ile a sepela gomme a fediša Baanaki+ dithabeng, go tloga ka Heburone, Debiri, Anaba+ gotee le go tloga dithabeng ka moka tša Juda le tša Isiraele.+ Joshua o ile a ba fediša le metse ya bona ka moka.+
22 Ga go Baanaki bao ba ilego ba šala nageng ya bana ba Isiraele. Ba ile ba šala+ feela kua Gatsa,+ Gathe+ le Ashidodo.+
23 Ka gona, Joshua a thopa naga ka moka, go ya ka tšohle tšeo Jehofa a bego a di holofeditše Moshe,+ ke moka Joshua a e nea Baisiraele e le bohwa go ya kamoo ba bego ba e abetšwe ka gona ka meloko ya bona.+ Naga yona ya khutša ntwa.+
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D6%26Chapter%3D11%26wtlocale%3DSE%26srcid=share⊂ject=Bala Beibele Inthaneteng